Тэмазэ Анзор и гъэсэнхэр
БоксымкIэ илъэсыщIэ зэхьэзэхуэ зэIуха Ставрополь крайм хыхьэ Суворовскэ станицэм дыгъэгъазэм и 21-27-хэм щекIуэкIащ. Абы кърихьэлIащ Армением, Къэзахъстаным, Азербайджаным, Ставрополь, Краснодар крайхэм, Астрахъан областым, Дагъыстан, Къалмыкъ, Ингуш, Шэшэн, Къэбэрдей-Балъкъэр, Къэрэшей-Шэрджэс республикэхэм, нэгъуэщI щIыпIэхэм я боксёр (илъэси 9 — 40 зи ныбжьхэу) 300-м нэблагъэ.
Зэхьэзэхуэм Къэбэрдей-Балъкъэрым и щIыхьыр щахъумащ УФ-м спортымкIэ и мастер, категорие нэхъыщхьэ зиIэ тренер Тэмазэ Анзор и гъэсэнхэм. Крем-Константиновкэ къуажэм щыщ, Куба къуажэм дэт сабий-ныбжьыщIэ спорт школым зыщызыгъасэ Архэст Азэмэт, Къэрэгъэш къуажэм икIа боксёр ныбжьыщIэ КIуэкIуэ Артур (кг 29-рэ) сымэ — япэ, Купшын Алим (кг 82-рэ, Къэрэгъэш къуажэ) етIуанэ увыпIэхэр къыщахьащ.
ЕхъулIэныгъэ зыIэрызыгъэхьа боксёрхэм кубокхэр, медалхэмрэ щIыхь тхылъхэмрэ къыхуагъэфэщащ.
Тэмазэ Анзор къызэрыджиIамкIэ, боксёр ныбжьыщIэхэр щIышылэм и кIэм Москва кIуэнущ икIи УФ-м IэщэкIэ ЗэщIэузэда и Къарухэм къызэрагъэпэщ зэхьэзэхуэм хэтынущ. Абы Урысейм щынэхъ лъэщхэр щызэхагъэкIыну зэпеуэм кIуэнухэр къыщыхахынущ.
Иджырей зэхьэзэхуэм кIуэнымкIэ щIэгъэкъуэн къахуэхъуа Прохладнэ, Бахъсэн район, апхуэдэуи ныбжьыщIэхэр зыщыщ къуажэхэм я администрацэхэм фIыщIэ ин яхуэфащэщ.
Дыгулыбгъу Жануэс.
